Komisijos komunikatas Europos parlamentui pagal EB sutarties 251 straipsnio 2 dalies antrą pastraipą dėl Tarybos bendrosios pozicijos dėl Europos parlamento ir Tarybos direktyvos dėl oro uostų rinkliavų priėmimo /* KOM/2008/0455 galutinis - COD 2007/0013 */





[pic] | EUROPOS BENDRIJŲ KOMISIJA | Briuselis, 8.7.2008 COM (2008) 455 galutinis 2007/0013 (COD) KOMISIJOS KOMUNIKATAS EUROPOS PARLAMENTUI pagal EB sutarties 251 straipsnio 2 dalies antrą pastraipą dėl Tarybos bendrosios pozicijos dėl Europos Parlamento ir Tarybos direktyvos dėl oro uostų rinkliavų priėmimo 2007/0013 (COD) KOMISIJOS KOMUNIKATAS EUROPOS PARLAMENTUI pagal EB sutarties 251 straipsnio 2 dalies antrą pastraipą dėl Tarybos bendrosios pozicijos dėl oro uostų rinkliavų direktyvos priėmimo 1. PAGRINDINIAI FAKTAI Europos Parlamentui ir Tarybai pasiūlymas perduotas (dokumentas COM(2006)820 galutinis – 2007/0013COD): | 2007 m. sausio 29 d. | Europos ekonomikos ir socialinių reikalų komiteto nuomonė pateikta | 2007 m. rugsėjo 26 d. | Po pirmojo skaitymo Europos Parlamento nuomonė pateikta | 2008 m. sausio 15 d. | Politinis susitarimas priimtas | 2008 m. balandžio 7 d. | Bendroji pozicija priimta | 2008 m. birželio 23 d. | 2. KOMISIJOS PASIŪLYMO TIKSLAS 2007 m. sausio 24 d. Komisijos priimtu pasiūlymu siekiama palengvinti oro uostų ir oro susisiekimo bendrovių diskusijas dėl oro uostų rinkliavų. Siūloma nustatyti tam tikras pagrindines rinkliavų rinkimo tvarkos taisykles. Šios taisyklės grindžiamos visuotinai pripažintais principais, kuriuos valstybės narės jau patvirtino Tarptautinės civilinės aviacijos organizacijos taryboje. Pirmuoju principu siekiama užtikrinti nuolatines oro uostų ir oro susisiekimo bendrovių konsultacijas, kuriose abi šalys galėtų paaiškinti ir plėtoti savo požiūrį į rinkliavas. Tokiu būdu siekiama užtikrinti, kad sprendimus dėl oro uostų rinkliavų oro uostų atstovai priimtų pasitarę su oro susisiekimo bendrovių atstovais ir juos informavę. Antrasis principas susijęs su oro uostų rinkliavų sudedamųjų dalių skaidrumu. Ši informacija bus aptariama reguliariose konsultacijose. Trečiasis principas – draudimas diskriminuoti oro susisiekimo bendroves. Pasiūlyme taip pat numatoma kiekvienoje valstybėje narėje įsteigti nepriklausomą reguliavimo instituciją. Ši institucija prižiūri, kaip renkamos rinkliavos, ir užtikrina, kad būtų laikomasi atitinkamų direktyvos nuostatų. Todėl institucija imsis veiksmų, jei šalys pateiks skundų dėl oro uostų rinkliavų. 3. PASTABOS DĖL BENDROSIOS POZICIJOS 2008 m. birželio 23 d. Tarybos priimta bendroji pozicija iš esmės pagrįsta 2007 m. lapkričio 30 d. Tarybos suformuotu bendruoju principu. Joje atsižvelgiama į daug Europos Parlamento pasiūlytų pakeitimų, visų pirma dėl pasiūlymo taikymo srities, oro uostų tinklo, rinkliavų diferencijavimo ir dėl institucijos darbo. Kai kuriais iš tų pakeitimų pasiūlymas tobulinamas ir tikslinamas, tačiau, palyginti su pradiniu pasiūlymu, į bendrąją poziciją įtraukti keli svarbūs pakeitimai: - 1 straipsnyje dėl direktyvos taikymo srities Taryba pasiūlė direktyvą taikyti didžiausiam oro uostui kiekvienoje valstybėje narėje ir bet kuriam kitam oro uostui, kuriame per metus aptarnaujama daugiau kaip 5 milijonai keleivių. Komisija direktyvą siūlė taikyti visiems oro uostams, kuriuose per metus aptarnaujama daugiau kaip 1 milijonas keleivių arba daugiau kaip 25 000 tonų krovinių. Komisija ir toliau mano, kad iš pradžių pasiūlyta taikymo sritis geriau atitiktų direktyvos tikslus ir būtų geriau suderinta su kitomis Bendrijos panašių sričių priemonėmis; - išbrauktos visos saugumo rinkliavų nuostatos. Taryba laikosi nuomonės, kad šios nuostatos nebūtinos priėmus Reglamentą (EB) Nr. 300/2008 dėl civilinės aviacijos saugumo bendrųjų taisyklių. Todėl Komisija toliau svarstys saugumo rinkliavų klausimą ir iki 2008 m. gruodžio 31 d. pateiks rezultatus išsamioje aviacijos saugumo finansavimo ataskaitoje. Jei reikės, prie ataskaitos bus pridėtas teisės akto pasiūlymas. Todėl Komisija gali sutikti su Tarybos pozicija, kad saugumo rinkliavų nuostatos būtų išbrauktos iš esamo oro uostų rinkliavų pasiūlymo; - iš dalies pakeista 3 straipsnio nediskriminavimo nuostata, kad rinkliavas būtų galima diferencijuoti atsižvelgiant į bendrus ir viešuosius interesus, pavyzdžiui, į aplinkosaugos motyvus. Komisijai tai iš esmės priimtina, jei tik toks diferencijavimas grindžiamas tinkamais, objektyviais ir skaidriais kriterijais; - pridėtas straipsnis dėl oro uostų grupių, kuriuo valstybėms narėms suteikiama teisė sukurti bendrą rinkliavų sistemą oro uostų tinklams arba tą patį miestą aptarnaujantiems oro uostams taikyti tokio paties lygio rinkliavas. Šis straipsnis gali būti toliau aptariamas antrajame teksto svarstyme, visų pirma tam, kad jį taikant nebūtų piktnaudžiaujama arba diskriminuojama; - į 4 straipsnio 5 dalį įtraukta nuostata, kad nebūtų dubliuojamos skundų procedūros. Komisija būtų pageidavusi aiškesnių 5 dalies, kuria remdamasi valstybė narė gali nutarti netaikyti kai kurių šio straipsnio dalių (dėl to institucija dėl to taptų neveiksni), taikymo sąlygų. Tai turėtų būti atlikta pateikiant aiškesnę „ekonominės priežiūros“ sąvokos apibrėžtį; - 10 straipsnyje pateikiamos išsamesnės patobulintos institucijos procedūros. Todėl bus lengviau direktyvą perkelti į nacionalinę teisę ir užtikrinti geresnį suderinimą tarp valstybių narių; - 12 straipsnyje direktyvos perkėlimo į nacionalinę teisę laikotarpis pailgintas nuo 18 iki 36 mėnesių. Komisija mano, kad tas pratęsimas palyginti ilgas. 4. IŠVADA Bendrąją poziciją Tarybą priėmė kvalifikuota balsų dauguma, tačiau Liuksemburgo atstovai teigė, kad iš dalies pakeitus direktyvos taikymo sritį diskriminuojami įvairių valstybių narių oro uostai, kurių eismo srautų duomenys yra panašūs. Komisija mano, kad bendroji pozicija atitinka pagrindinius tikslus, kurių siekiama oro uostuose taikant numatytą direktyvą, tačiau žymiai sumažinus taikymo sritį tie tikslai nebus pasiekti keliuose Europos Sąjungos oro uostuose. Komisija mano, kad procedūra gali būti tęsiama tik jeigu jai neprieštaraujama. 5. KOMISIJOS PRANEŠIMAI 2007 m. lapkričio 30 d. Tarybos posėdyje Komisija pareiškė: Komisija įvertins, ar dėl [siūlomos] direktyvos įgyvendinimo 1 straipsnio 2 dalyje nurodyti oro uostai atsidūrė nepateisinamai nepalankioje padėtyje, palyginti su kitų valstybių narių oro uostais, kurių eismo duomenys yra panašūs ir su kuriais jie konkuruoja. Prireikus Komisija imsis atitinkamų iniciatyvų vienodoms sąlygoms atkurti, jei reikės ji taip pat teiks pasiūlymus patikslinti direktyvoje nustatytas ribas.